LEGISLATÍVNA RADA VLÁDY
   SLOVENSKEJ REPUBLIKY

     Na rokovanie vlády SR
                                                                                      dňa 9. novembra 2005
                                                                                      K materiálu č.17 548/2005
                                                                                      K bodu č. 2

	        S T A N O V I S K O

k návrhu skupiny poslancov Národnej rady Slovenskej republiky na vydanie zákona, ktorým sa dopĺňa zákon č.161/2005 Z.z. o navrátení vlastníctva k nehnuteľným veciam cirkvám a náboženským spoločnostiam a prechode vlastníctva k niektorým nehnuteľnostiam (tlač 1331) ________________________________________________________________ 

I
	
	   Podľa § 70 ods. 2 zákona Národnej rady Slovenskej republiky č.350/1996 Z. z. o rokovacom poriadku Národnej rady Slovenskej republiky v znení neskorších predpisov požiadal predseda Národnej rady Slovenskej republiky P. Hrušovský listom z 3. októbra 2005 vládu Slovenskej republiky o zaujatie stanoviska k návrhu skupiny poslancov Národnej rady Slovenskej republiky na vydanie zákona, ktorým sa dopĺňa zákon č.161/2005 Z.z. o navrátení vlastníctva k nehnuteľným veciam cirkvám a náboženským spoločnostiam a prechode vlastníctva k niektorým nehnuteľnostiam (tlač 1331).

	Cieľom zákona č. 161/2005 Z. z. o navrátení vlastníctva k nehnuteľným veciam cirkvám a náboženským spoločnostiam a prechode vlastníctva k niektorým nehnuteľnostiam bolo odstrániť nerovnoprávne postavenie, do ktorého sa cirkvi a náboženské spoločnosti v porovnaní s fyzickými osobami dostali po prijatí zákona č. 503/2003 Z. z., ktorý predĺžil lehoty na uplatnenie nárokov. Schválením zákona č. 161/2005 Z. z. sa však poskytla rovnaká právna ochrana vlastníctva fyzických osôb a vlastníctva cirkví a náboženských spoločností. 
Predloženým poslaneckým návrhom zákona sa majú spresniť povinné osoby, od ktorých prechádza vlastníctvo na subjekty uvedené v § 7 písm. a) až c) zákona. Účelom navrhovanej novely je predovšetkým riešenie dlhoročného reštitučného nároku Východného dištriktu Evanjelickej cirkvi augsburského vyznania na Slovensku so sídlom v Prešove na budovu Prešovského kolégia, ktorá je vo vlastníctve Prešovskej univerzity v Prešove. Prešovská univerzita v Prešove ako verejná vysoká škola však nie je v § 7 zákona č. 161/2005 Z. z. definovaná ako povinná osoba a nemôže tak previesť vlastníctvo predmetnej nehnuteľnosti na cirkevný subjekt.  
 	
Návrh zákona nepredpokladá zvýšené nároky na štátny rozpočet. K uvedenému konštatovaniu Ministerstvo financií SR nemá námietky. 
	
Predkladateľom návrhu zákona na rokovanie vlády SR je minister kultúry František Tóth, ktorý odporúča vláde s návrhom zákona vysloviť súhlas. Ministerstvo kultúry SR si osvojilo pozmeňovací  návrh Legislatívnej rady  vlády Slovenskej republiky uvedený  v návrhu stanoviska vlády SR.

II
          
Legislatívna rada vlády Slovenskej republiky prerokovala predmetný návrh zákona na svojom zasadnutí 25. októbra 2005 a vláde Slovenskej republiky odporučila  s ú h l a s i ť  s predloženým návrhom, za predpokladu akceptovania jej pozmeňovacieho návrhu uvedeného v pripojenom návrhu stanoviska vlády Slovenskej republiky. 

III
	            
                                                         Návrh

S T A N O V I S K O
vlády Slovenskej republiky
k návrhu skupiny poslancov Národnej rady Slovenskej republiky na vydanie zákona, ktorým sa dopĺňa zákon č.161/2005 Z.z. o navrátení vlastníctva k nehnuteľným veciam cirkvám a náboženským spoločnostiam a prechode vlastníctva k niektorým nehnuteľnostiam (tlač 1331) ________________________________________________________________

Vláda  Slovenskej   republiky súhlasí  s   návrhom skupiny poslancov Národnej rady Slovenskej republiky na vydanie zákona, ktorým sa dopĺňa zákon č.161/2005 Z.z. o navrátení vlastníctva k nehnuteľným veciam cirkvám a náboženským spoločnostiam a prechode vlastníctva k niektorým nehnuteľnostiam (tlač 1331)za predpokladu akceptovania tohto stanoviska vlády:

Predloženým poslaneckým návrhom sa má zabezpečiť naplnenie zámeru zákona, ktorým je navrátenie vlastníctva Prešovskej univerzity v Prešove subjektu uvedenému v prílohe č.2 prvom bode tohto zákona, kde sa uvádza „Prešovské kolégium Východného dištriktu na Slovensku s pozemkom.

Súčasný právny stav neumožňuje naplnenie vytýčeného cieľa, z dôvodu, že Prešovská univerzita v Prešove nie je podľa § 7 zákona č. 161/2005 Z. z. definovaná ako povinná osoba a nemôže teda previesť vlastníctvo predmetnej nehnuteľnosti na cirkevný subjekt. 
Predložený poslanecký návrh zákona dopĺňa § 7 o predmetnú povinnú osobu („právnickú osobu, ktorá je vlastníkom niektorej z nehnuteľných vecí uvedených v prílohách tohto zákona“), za účelom naplnenia vytýčeného prechodu vlastníctva. Navrhnuté riešenie však má vážne vecné nedostatky a vzbudzuje pochybnosti o zásahu do ústavou garantovaných práv najmä čl. 20, týkajúceho sa ochrany vlastníckeho práva. Problematické  sú tiež retroaktívne účinky navrhnutého doplnenia povinných osôb.
Závažným nedostatkom navrhovaného rozšírenia § 7 o predmetné povinné osoby, od ktorých má prejsť vlastníctvo na subjekty uvedené v § 7 písm. a) až c) je  aj jeho  nesúlad s explicitným vymedzením týchto povinných osôb uvedených v § 4. 
Ďalším problémom návrhu je aj jeho nesúlad s § 6 písm. b),  podľa ktorého sa vlastníctvo nenavracia k pozemku  zastavanom stavbou, ktorá slúži na školské účely, čo je v prípade Prešovskej univerzity v Prešove nespochybniteľné.
Predložený poslanecký návrh sa z týchto dôvodov odporúča upraviť tak, aby sa pre navrátenie vlastníctva Prešovskej univerzity v Prešove predmetnému cirkevnému subjektu vytvoril priestor na vyriešenie vlastníckych vzťahov cestou občianskoprávneho prevodu a podľa dohody subjektov sa  môže tento problém riešiť buď darovacou zmluvou alebo kúpnou zmluvou. Tento zámer je možné riešiť vypustením  subjektu, na ktorý má vlastníctvo prejsť z prílohy č.2 prvý bod. Týmto spôsobom by sa eliminovali pochybnosti o súlade navrhovaného riešenia prechodu vlastníctva s ochranou vlastníckych práv zakotvenou v čl. 20 Ústavy Slovenskej republiky. Odstránia sa aj ďalšie opísané nedostatky, ktoré má predložený návrh zákona a tiež nesúlad  § 4 a 7 platného znenia s prílohou č.2 prvého bodu,  podľa ktorých Prešovskú univerzitu v Prešove ako verejnú vysokú školu nemožno považovať za povinnú osobu, ktorá je povinná navrátiť vlastníctvo oprávnenej osobe uvedenej v  citovanom bode prílohy.
 Z uvedených dôvodov sa navrhuje vykonať v predloženom návrhu zákona  tieto zmeny :

1.V čl. I v úvodnej vete slovo „dopĺňa“ je potrebné nahradiť slovom „mení“. 
2.Text „V § 7 sa za slovo „obcí“ vkladá: „ , právnických osôb, ktoré sú vlastníkmi niektorej z nehnuteľných vecí uvedených v prílohách tohto zákona“ “
je potrebné nahradiť textom  „V prílohe č. 2 sa vypúšťa prvý bod.“
„Doterajšie body 2 a 3 sa označujú ako body 1 a 2.“ “.

Bratislava 2. novembra 2005
Vypracovala : Jiřina Fischerová
Schválil: 	   Štefan Grman 
		   generálny riaditeľ
       	           sekcie vládnej legislatívy      

                   

		Daniel  L I P Š I C
             podpredseda vlády SR,
                                                                            minister spravodlivosti SR a
                                                                     predseda Legislatívnej rady vlády SR